CELEX: 32014D0657
Language: mt
Date: 2014-09-10 00:00:00
Title: 2014/657/UE: Deċiżjoni ta' Implimentazzjoni tal-Kummissjoni tal- 10 ta' Settembru 2014 li taċċetta proposta minn grupp ta' produtturi esportaturi flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi għal kjarifiki rigward l-implimentazzjoni tal-impenn imsemmi fid-Deċiżjoni ta' Implimentazjoni 2013/707/UE

11.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 270/6
            
         DEĊIŻJONI TA' IMPLIMENTAZZJONI TAL-KUMMISSJONI
   tal-10 ta' Settembru 2014
   li taċċetta proposta minn grupp ta' produtturi esportaturi flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi għal kjarifiki rigward l-implimentazzjoni tal-impenn imsemmi fid-Deċiżjoni ta' Implimentazjoni 2013/707/UE
   
      (2014/657/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea (“it-Trattat”),
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament antidumping bażiku”), u b'mod partikolari l-Artikolu 8 tiegħu,
   Wara li kkunsidrat ir-Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjjiżi li mhumiex membri tal-Komunità Ewropea (2) (“ir-Regolament bażiku antisussidji”), u b'mod partikolari l-Artikolu 13 tiegħu,
   Wara li kkonsultat il-Kumitat stabbilit mill-Artikolu 15(1) tar-Regolament bażiku antidumping u l-Artikolu 25 tar-Regolament bażiku antisussidji,
   Billi:
   A.   PROĊEDURA
   
   
               (1)
            
            
               Fis-6 ta' Settembru 2012, il-Kummissjoni Ewropea (il-Kummissjoni) nediet proċediment antidumping fir-rigward tal-importazzjonijiet fl-Unjoni ta' moduli fotovoltajċi tas-silikon kristallin u l-komponenti ewlenin (jiġifieri ċelloli u wejfers) li joriġinaw fir-Repubblika Popolari taċ-Ċina (“RPĊ”) (3). Fit-8 ta' Novembru 2012, il-Kummissjoni fetħet proċediment antisussidji fir-rigward ta' dawn l-importazzjonijiet (4).
            
         
               (2)
            
            
               Il-Kummissjoni skont ir-Regolament (UE) Nru 513/2013 (5), imponiet dazju antidumping provviżorju fuq l-importazzjonijiet fl-Unjoni ta' moduli fotovoltajċi bis-silikon kristallin u l-komponenti ewlenin (jiġifieri ċelloli u wejfers) li joriġinaw jew jintbagħtu RPĊ.
            
         
               (3)
            
            
               Permezz tad-Deċiżjoni 2013/423/UE (6) l-Kummissjoni aċċettat prezz ta' impenn minn grupp ta' produtturi esportaturi flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi (“CCCME”) fir-rigward tad-dazji antidumping provviżorji. Permezz tar-Regolament (UE) Nru 748/2013 (7), il-Kummissjoni emendat ir-Regolament (UE) Nru 513/2013 biex tintroduċi l-bidliet tekniċi meħtieġa minħabba l-aċċettazzjoni tal-impenn fir-rigward tad-dazji antidumping provviżorji.
            
         
               (4)
            
            
               Wara n-notifika ta' verżjoni emendata ta' impenn minn grupp ta' produtturi esportaturi flimkien mas-CCCME, permezz tad-Deċiżjoni ta' Implimentazzjoni 2013/707/UE (8), il-Kummissjoni kkonfermat li aċċettat l-impenn kif emendata (“l-impenn”) għall-perjodu ta' applikazzjoni tal-miżuri definittivi.
            
         
               (5)
            
            
               Il-Kunsill, permezz tar-Regolament ta' Implimentazzjoni (UE) Nru 1238/2013 (9), impona dazju antidumping definittiv fuq l-importazzjonijiet fl-Unjoni ta' moduli fotovoltajċi bis-silikon kristallin u l-komponenti ewlenin (jiġifieri ċelloli) li joriġinaw jew jintbagħtu fir-RPĊ li mhumiex koperti mill-impenn.
            
         
               (6)
            
            
               Il-Kunsill, permezz tar-Regolament (UE) Nru 1239/2013 (10), impona wkoll dazju kompensatorju definittiv fuq il-moduli fotovoltajċi bis-silikon kristallin u l-komponenti ewlenin (jiġifieri ċelloli) li joriġinaw jew jintbagħtu fir-RPĊ li mhumiex koperti mill-impenn.
            
         B.   IMPENN
   
   1.   Implimentazzjoni tal-impenn
   
   
               (7)
            
            
               Wara l-adozzjoni tad-Deċiżjoni ta' Implimentazzjoni 2013/707/UE, EU ProSun, l-assoċjazzjoni li ressqet l-ilmenti tal-antidumping u l-antisussidji, staqsiet dwar l-implimentazzjoni tal-mekkaniżmu ta' adattament tal-prezz tal-impenn. L-EU ProSun qieset li ma setgħetx teżerċita sew id-drittijiet tagħha ta' difiża peress li l-verżjoni mhux kunfidenzjali tat-test tal-impenn ma tispeċifikax b'mod espliċitu li serje tal-prezzijiet internazzjonali ta' Bloomberg, li hija l-bażi tal-adattamenti tal-prezz, hija “espressa f'euro”. Għall-kuntrarju tal-fehim inizjali tas-servizzi tal-Kummissjoni u tal-produtturi esportaturi flimkien mas-CCCME, l-EU ProSun qieset li l-prezzijiet spot internazzjonali, kif rappurtati mill-bażi tad-dejta ta' Bloomberg, ma għandhomx jiġu kkonvertiti minn USD għal EUR. Dawn il-fehmiet ġew espressi f'seduti ta' smigħ mal-Uffiċjal tas-Seduta tad-Direttorat Ġenerali għall-Kummerċ (“DĠ KUMMERĊ”) fl-10 ta' April 2014 u fl-14 ta' Mejju 2014.
            
         
               (8)
            
            
               Kwistjonijiet oħra li tqajmu kienu marbuta mal-implimentazzjoni tal-impenn f'relazzjoni mal-adattament fil-prezz u l-livell annwali għaċ-ċelloli, kif ukoll il-figura tal-konsum ta' referenza għas-sena 2013 użati fil-kalkoli li wasslu għall-ewwel adattament fil-livell annwali. Sadanittant dawn il-punti ġew iċċarati bejn l-EU ProSun u s-servizzi tal-Kummissjoni.
            
         
               (9)
            
            
               Fuq il-bażi tal-kummenti li wasslu minn EU ProSun, fit-2 ta' Mejju 2014 il-Kummissjoni fittxet l-opinjonijiet tal-produtturi esportaturi flimkien mas-CCCME. Fir-risposta tagħhom tat-13 ta' Mejju 2014, ikkumplimentata fis-16 ta' Ġunju 2014, is-CCCME kienet tal-fehma li l-applikazzjoni tal-konverżjoni tal-munita minn USD għal EUR kienet meħtieġa għall-implimentazzjoni tal-impenn. Waqt seduta mal-Uffiċjal tas-Smigħ tad-DĠ KUMMERĊ fit-12 ta' Ġunju 2014, is-CCCME tenniet dik il-fehma. F'ittra datata l-15 ta' Lulju 2014, EU ProSun ikkummentat dwar l-opinjonijiet espressi mis-CCCME fis-seduta. Fit-13 ta' Ġunju 2014, fuq il-bażi tad-dispożizzjonijiet tal-impenn, il-Kummissjoni talbet konsultazzjonijiet mal-produtturi esportaturi flimkien mas-CCCME. It-talba kkonċernat il-munita li għandha tintuża għall-mekkaniżmu tal-adattament tal-prezz. Il-Kummissjoni nnutat li dik il-munita ma kinitx indikata biċ-ċar fl-impenn u li għalhekk il-mekkaniżmu tal-adattament tal-prezz kien jeħtieġ preċiżjoni ġuridika ulterjuri. Fl-1 ta' Lulju 2014, il-produtturi esportaturi flimkien mas-CCCME aċċettaw it-talba għall-konsultazzjonijiet. Fid-9 ta' Lulju 2014, sabiex jiġu ċċarati dawn il-kwistjonijiet tekniċi dwar l-implimentazzjoni tal-impenn saru konsultazzjonijiet bejn is-CCCME u l-Kummissjoni, skont il-klawżola rilevanti tal-impenn. Fl-24 ta' Lulju 2014, il-produtturi esportaturi flimkien mas-CCCME ssottomettew notifika (“in-notifika CCCME”) li tipproponi li l-implimentazzjoni tal-mekkaniżmu tal-adattament tal-prezzijiet tiġi ċċarata billi l-abbozzar tad-dispożizzjonijiet rilevanti tal-impenn jiġu ssupplimentati.
            
         
               (10)
            
            
               In-notifika CCCME kienet disponibbli għall-partijiet interessati sabiex tippermettilhom jeżerċitaw id-drittijiet tagħhom ta' difiża fir-rigward tal-implimentazzjoni ta' ċerti klawżoli tal-impenn. L-EU ProSun esprimiet l-oppożizzjoni tagħha għall-kjarifika proposta tal-implimentazzjoni tal-impenn permezz tal-ittri tat-28 ta' Lulju u tat-30 ta' Lulju 2014. Hija talbet ukoll l-intervent tal-Uffiċjal tas-Seduta tad-DĠ KUMMERĊ, u saret seduta fil-31 ta' Lulju 2014. Fl-4 ta' Awwissu 2014, il-Kummissjoni infurmat lill-partijiet interessati dwar elementi fattwali u ġuridiċi essenzjali li abbażi tagħhom hija biħsiebha taċċetta l-kjarifika proposta. Hija stiednet lill-partijiet interessati biex jesprimu l-opinjonijiet tagħhom. Fis-6 ta' Awwissu 2014, fl-14 ta' Awwissu 2014 u tardivament fil-25 ta' Awwissu 2014 l-EU ProSun irrepetiet l-oppożizzjoni tagħha għall-kjarifika proposta.
            
         2.   Valutazzjoni
   
   
               (11)
            
            
               Il-Kummissjoni issa għandha tiddeċiedi jekk tistax taċċetta l-kjarifiki proposti fin-notifika CCCME. L-EU ProSun tikkontesta dan fuq il-bażi ta' ħames argumenti. Din id-Deċiżjoni hija mmirata lejn kjarifika teknika u mhux lejn l-analiżi tal-miżuri li huma fis-seħħ. Għalhekk l-argumenti tal-EU ProSun jistgħu jiġu vvalutati biss sa fejn dawn jirrigwardaw il-kamp ta' applikazzjoni ta' din id-Deċiżjoni.
            
         
               (12)
            
            
               L-ewwel nett, EU ProSun ikkontestat li l-impenn jista' jinqara li jippermetti l-konverżjoni tas-serje internazzjonali ta' Bloomberg f'euro. Għalhekk, fil-fehma tagħha, l-aċċettazzjoni tal-kjarifika proposta tal-implimentazzjoni tal-impenn tikkostitwixxi modifika mhux permssa tal-impenn. Il-Kummissjoni, wara li semgħet lill-partijiet, itenni li t-test tal-impenn huwa ambigwu, peress li ma jipprovdix espressament għall-konverżjoni tal-munita, u lanqas ma jeskludi tali konverżjoni, u li, għalhekk, hija xierqa kjarifika fl-interess taċ-ċertezza ġuridika. Barra minn hekk, l-interpretazzjoni li tirriżulta min-notifika CCCME hija konformi mal-loġika u l-iskema ġenerali tal-impenn, kif rifless fil-fehim komuni.
            
         
               (13)
            
            
               Il-Kummissjoni tenfasizza li l-konverżjoni tal-prezzijiet internazzjonali ta' Bloomberg f'euro kienet parti mill-fehim komuni tal-partijiet fl-impenn. Barra minn hekk, il-konverżjoni tas-serje tal-prezzijiet internazzjonali ta' Bloomberg f'euro hija meħtieġa peress dawn jintużaw bħala punt referenzjarju biex jiġi adattat il-MIP, li huwa espress f'euro. Il-fatt li l-konverżjoni sseħħ ma jwassalx fih innifsu għal iktar (jew inqas) dumping jew sussidjar dannuż, peress li l-varjazzjonijiet fil-munita jistgħu jkunu 'l fuq u 'l isfel. Dan huwa mekkaniżmu awtomatiku ta' adattament tal-prezzijiet tal-MIP inizjali espress f'euro. Fi kwalunkwe każ, ir-rata tal-kambju hija fattur li operaturi differenti jqisu wkoll meta jbigħu f'suq partikolari, li f'dan il-każ huwa fis-suq tal-Unjoni.
            
         
               (14)
            
            
               It-tieni, EU ProSun argumentat li l-aċċettazzjoni tal-kjarifika proposta tal-implimentazzjoni tal-impenn twassal biex il-MIP jonqos dejjem aktar. F'dan ir-rigward, il-Kummissjoni tinnota li l-mekkaniżmu tal-adattament jeskludi r-riskju ta' spiral 'l isfel (jew 'il fuq) tal-prezzijiet billi jiżgura ritorn lejn il-MIP inizjali jekk il-varjazzjoni fil-prezz tkun inqas minn ċertu perċentwali fi tliet xhur partikolari. Barra minn hekk, il-Kummissjoni tosserva li l-kwotazzjonijiet tal-prezzijiet miġbura minn Bloomberg huma kkunsidrati bħala rappreżentattivi tal-prezzijiet madwar id-dinja kollha tal-pannelli solari, u huma bbażati fuq kampjun li fih prezzijiet osservati fis-swieq nazzjonali differenti minn produtturi minn pajjiżi differenti. Fl-2013, is-suq Ewropew ammonta għal madwar 28 % tal-konsum dinji tal-pannelli solari (10 975 MW mit-38 358 MW kapaċità installata ġdida), skont l-Assoċjazzjoni Ewropea tal-Industrija Fotovoltajka (“EPIA”) (11). It-tranżazzjonijiet koperti mill-impenn jirrappreżentaw bħala riżultat sinifikattivament inqas minn 28 % tat-tranżazzjonijiet madwar id-dinja kollha, li għalihom hija rappreżentattiva tas-serje tal-prezzijiet internazzjonali ta' Bloomberg. Għalhekk, l-impatt ta' bidla fil-MIP fuq is-serje tal-prezzijiet internazzjonali ta' Bloomberg huwa limitat. Għaldaqstant, l-allegazzjoni li l-mekkaniżmu tal-adattament tal-MIP iwassal għal spiral 'l isfel tal-prezzijiet hija żbaljata.
            
         
               (15)
            
            
               It-tielet, EU ProSun argumentat li l-Kummissjoni għandha tuża serje tal-prezzijiet internazzjonali li jeskludu l-prezzijiet Ċiniżi. Il-Kummissjoni nnutat li din l-għażla hija msemmija fit-test tal-impenn bħala t-tieni għażla li ma hijiex immedjatament operattiva. Dan jista' jiġi kkunsidrat fil-ġejjieni, wara l-proċeduri xierqa.
            
         
               (16)
            
            
               Ir-raba', EU ProSun sostniet li l-MIP adattat ma jneħħix il-ħsara kkawżata lill-industrija tal-Unjoni. Il-Kummissjoni tinnota li l-impenn jinkludi mill-bidu nett l-MIP inizjali u adattament tal-prezz. Il-valutazzjoni fid-Deċiżjoni ta' Implimentazzjoni 2013/707/UE fir-rigward tal-konformità mar-rekwiżiti għall-aċċettazzjoni ta' impenni fir-Regolamenti bażiċi tal-antidumping u tal-antisussidji għalhekk tkopri l-adattament tal-prezz. Dan l-adattament tal-prezz huwa eżerċizzju awtomatiku. Il-MIP u l-mekkaniżmu tal-adattament tal-prezz huma applikati skont ir-rekwiżiti stipulati fl-Artikolu 8 tar-Regolament bażiku antidumping u fl-Artikolu 13 tar-Regolament bażiku antisussidji.
            
         
               (17)
            
            
               Il-ħames, EU ProSun argumentat li n-notifika CCCME mihijiex ġustifikata ekonomikament. L-ewwel argument ekonomiku huwa li l-bażi tad-dejta ta' Bloomberg hija indiċi u mhux kwotazzjoni espliċita tal-prezzijiet, minħabba li prezzijiet minn swieq differenti huma standardizzati f'USD. Il-Kummissjoni tosserva li l-impenn jirreferi għal “prezzijiet medji”, u għalhekk huwa bbażat fuq il-fehma li l-bażi tad-dejta ta' Bloomberg fiha kwotazzjonijiet tal-prezzijiet. Mhuwiex ikkontestat li l-bażi tad-dejta ta' Bloomberg hija ġabra ta' prezzijiet, li hija disponibbli f'USD. Madankollu l-MIP hija espressa f'euro. Għalhekk, huwa xieraq li dawk il-kwotazzjonijiet jiġu kkonvertiti f'euro, sabiex ikun magħruf il-prezz f'euro li bih jistgħu jinxtraw il-pannelli solari fis-suq dinji. Peress li l-kuntratti konklużi fl-Unjoni huma prinċipalment f'euro, il-Kummissjoni tqis li l-prezzijiet medji f'euro huma iktar relevanti għall-valutazzjoni tal-impatt ta' xejriet fil-prezzijiet internazzjonali fuq is-sitwazzjoni fl-Unjoni. It-tieni argument ekonomiku jirrigwarda l-għan tal-mekkaniżmu tal-aġġustament u jekk huwiex simili għall-għan tal-mekkaniżmi tal-aġġustament użati f'impenji oħra, li kienu bbażati fuq il-prezz tal-materja prima. L-ewwel nett, il-Kummissjoni tosserva li, il-premessa 4 tad-Deċiżjoni 2013/423/UE fil-fatt tindika li l-għan tal-mekkaniżmu ta' adattament f'dan il-każ huwa identiku għall-għan tal-mekkaniżmi ta' adattament użati f'impenji preċedenti minkejja l-fatt li f'dan il-każ, għal raġunijiet tekniċi, ma setax jintużaw il-prezz tal-materja prima. It-tieni, il-MIP mhuwiex ibbażat fuq il-kostijiet tal-produzzjoni tal-produtturi tal-Unjoni inkluż profitt raġonevoli, iżda fuq il-metodoloġija deskritta fil-premessa 7 tad-Deċiżjoni 2013/423/UE u l-premessa 22 tad-Deċiżjoni ta' Implimentazzjoni 2013/707/UE.
            
         3.   Aċċettazzjoni tal-kjarifika proposta tal-implimentazzjoni tal-impenn
   
   
               (18)
            
            
               Il-Kummissjoni tqis li l-kjarifika proposta taqa' fil-kamp ta' applikazzjoni tal-impenn, kif aċċettata mid-Deċiżjoni ta' Implimentazzjoni 2013/707/UE.
            
         
               (19)
            
            
               Fid-dawl tat-tħassib espress minn partijiet terzi waqt l-implimentazzjoni tal-impenn, huwa xieraq li l-kjarifika proposta tal-implimentazzjoni tal-impenn tiġi aċċettata u li jingħalqu l-konsultazzjonijiet mal-produtturi esportaturi flimkien mas-CCCME. Il-partijiet interessati ġew infurmati bil-fatti essenzjali u l-konsiderazzjonijiet li fuqhom hija bbażata din id-deċiżjoni.
            
         ADOTTAT DIN ID-DEĊIŻJONI:
   Artikolu 1
   Il-proposta għall-kjarifikazzjonijiet dwar l-implimentazzjoni tal-impenn aċċettat mill-produtturi esportaturi elenkati fl-Anness tad-Deċiżjoni ta' Implimentazzjoni 2013/707/UE flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi, b'rabta mal-proċedimenti antidumping u antisussidji li jikkonċernaw l-importazzjonijiet ta' moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika Popolari taċ-Ċina, qiegħda b'hekk tiġi aċċettata.
   Artikolu 2
   Din id-Deċiżjoni tidħol fis-seħħ l-għada tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-10 ta' Settembru 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 343, 22.12.2009, p. 51.
   
      (2)  ĠU L 188, 18.7.2013, p. 93.
   
      (3)  ĠU C 269, 6.9.2012, p. 5.
   
      (4)  ĠU C 340, 8.11.2012, p. 13
   
   
      (5)  ĠU L 152, 5.6.2013, p. 5.
   
      (6)  ĠU L 209, 3.8.2013, p. 26.
   
      (7)  ĠU L 209, 3.8.2013, p. 1.
   
      (8)  ĠU L 325, 5.12.2013, p. 214.
   
      (9)  ĠU L 325, 5.12.2013, p. 1.
   
      (10)  ĠU L 325, 5.12.2013, p. 66.
   
      (11)  Global Market Outlook for Photovoltaics 2014-2018, p. 18.